Priština, dana 28. juna 2024. godine

Br. Ref.: RK 2455/24

**ODLUKA O ODBIJANJU ZAHTEVA**

u

**slučaju br. KI182/23**

Podnosilac zahteva

**Bajram Santuri**

**Ocena ustavnosti neutvrđenog akta**

**USTAVNI SUD REPUBLIKE KOSOVO**

u sastavu:

Gresa Caka-Nimani, predsednica

Bajram Ljatifi, zamenik predsednika

Selvete Gërxhaliu-Krasniqi, sudija

Safet Hoxha, sudija

Radomir Laban, sudija

Remzije Istrefi-Peci, sudija

Nexhmi Rexhepi, sudija i

Enver Peci, sudija

Jeton Bytyqi, sudija

**Podnosilac zahteva**

1. Zahtev je podneo Bajram Santuri, iz Prizrena (u daljem tekstu: podnosilac zahteva).

**Osporena odluka**

1. Podnosilac zahteva ne navodi koju odluku javnog organa osporava.

**Predmetna stvar**

1. Podnosilac zahteva u svom zahtevu ne navodi koja su mu prava, zagarantovana Ustavom Republike Kosovo (u daljem tekstu: Ustav), povređena.

**Pravni osnov**

1. Zahtev se zasniva na stavovima 1. i 7. člana 113. [Jurisdikcija i ovlašćene strane] Ustava, na članu 22. [Procesuiranje zahteva] i 47. [Individualni zahtevi] Zakona o Ustavnom sudu Republike Kosovo, br. 03/L-121 (u daljem tekstu: Zakon), kao i u pravilu 25. [Podnošenje zahteva i odgovora] Poslovnika o radu Ustavnog suda Republike Kosovo (u daljem tekstu: Poslovnik o radu).

**Postupak pred Ustavnim sudom**

1. Dana 22. avgusta 2023. godine, podnosilac zahteva je podneo zahtev Ustavnom sudu Republike Kosovo (u daljem tekstu: Sud).
2. Dana 15. septembra 2023. godine, Sud je obavestio podnosioca zahteva o registraciji zahteva i tražio od njega da: (i) popuni obrazac zahteva; (ii) precizira koju odluku javnog organa osporava; (iii) precizira koja ustavna prava i slobode navodi da su mu povređeni.
3. Dana 18. septembra 2023. godine, predsednica Suda je odlukom [GJR. KI182/23] imenovala sudiju Envera Pecija za sudiju izvestioca i Veće za razmatranje, sastavljeno od sudija: Gresa Caka-Nimani (predsedavajuća), Bajram Ljatifi i Radomir Laban (članovi).
4. Dana 21. septembra 2023. godine, podnosilac zahteva je poslao zahtev Sudu, kojim je tražio pojašnjenje o kom se njegovom slučaju radi, kao i dodatni rok za popunjavanje i pojašnjenje zahteva.
5. Dana 29. septembra, 16. oktobra, 15. novembra i 23. novembra 2023. godine, podnosilac zahteva je dostavio Sudu dodatnu dokumentaciju.
6. Dana 11. marta 2024. godine, sudija Jeton Bytyqi položio je zakletvu pred Predsednicom Republike Kosovo, čime je započeo svoj mandat u Sudu.
7. Dana 30. aprila 2024. godine, Veće za razmatranje je razmotrilo izveštaj sudije izvestioca i jednoglasno je iznelo preporuku Sudu da odbije zahtev po kratkom postupku.

**Pregled činjenica**

1. Sud naglašava da je podnosilac zahteva podneo zahteve Sudu još četiri puta u prošlosti.
2. U prvom slučaju KI63/09, zahtev je podnet 15. decembra 2009. godine. Sud je rešenjem o neprihvatljivosti od 06. jula 2011. godine zahtev proglasio neprihvatljivim *„ratione temporis”* i *„ratione personae”* sa Ustavom.
3. U drugom slučaju KI65/14, zahtev je podnet 01.04.2014. godine. Sud je rešenjem o neprihvatljivosti od 01. jula 2014. godine zahtev proglasio neprihvatljivim, delom zbog neiscrpljenja pravnih sredstava, a delom jer je podnet van roka.
4. U trećem predmetu KI134/18 zahtev je podnet 28. avgusta 2018. godine. Sud je odlukom o odbijanju od 16.01.2019. godine odbio zahtev jer se radi o ponavljanju prva dva zahteva.
5. U četvrtom predmetu KI08/22, zahtev je podnet 24. januara 2022. godine. Sud je odlukom o odbijanju od 06. jula 2022. godine odbio zahtev jer je nepotpun i nejasan.
6. Ovo je peti zahtev koji podnosilac zahteva podnosi Sudu i zaveden pod br. KI182/23.

**Navodi podnosioca zahteva**

1. Sud ističe da podnosilac zahteva ne pominje nijedan navod o mogućim ustavnim povredama osnovnih prava i sloboda zajemčenih Ustavom.
2. Podnosilac zahteva u obrascu prijave na nejasan način opisuje mnoge navode o izvršenju krivičnih dela i kršenju zakonskih odredbi.
3. Podnosilac zahteva ponavlja opise iz prethodnih slučajeva u Sudu.

**Prihvatljivost zahteva**

1. Sud prvo ocenjuje da li je podnosilac zahteva ispunio kriterijume prihvatljivosti, propisane Ustavom i dalje predviđene Zakonom i Poslovnikom o radu.
2. S tim u vezi, Sud se poziva na stavove 1. i 7. člana 113. [Jurisdikcija i ovlašćene strane] Ustava, u vezi sa članovima 46., 47., 48. Zakona, i pravilima 54. i 74. Poslovnika o radu.

Član 113

[Jurisdikcija i ovlašćene strane]

*1. Ustavni sud odlučuje samo u slučajevima koje su ovlašćene strane podnijele sudu na zakonit način.*

 *[...]*

Član 46.

[Prihvatljivost]

*Ustavni sud prima i procesuira podneske podnešene na osnovu člana 113, stava 7 Ustava Republike Kosovo, ukoliko utvrdi da su ispunjeni zakonski uslovi.*

Član 47.

[Individualni zahtevi]

*1. Svaka osoba ima pravo da od Ustavnog suda zatraži pravnu zaštitu ukoliko smatra da njena Ustavom zagarantovana prava i slobode krši neki javni organ.*

Član 48.

[Tačnost podneska]

*„Podnosilac podneska je dužan da jasno naglasi to koja prava i slobode su mu povređena i koji je konkretan akt javnog organa koji podnosilac želi da ospori.”*

Pravilo 54.

[Odbijanje i odbacivanje zahteva]

*(2) Sud može odlučiti da odbije zahtev po kratkom postupku:*

*(a) ako je zahtev nepotpun ili nejasan uprkos zahtevu ili zahtevima Suda prema stranci da dopuni ili razjasni zahtev;*

*[...]*

Pravilo 74.

[Zahtev u skladu sa stavom 7. člana 113. Ustava i članovima 46, 47, 48, 49. i 50. Zakona]

*(1) Zahtev koji je podnet po ovom pravilu mora da ispunjava kriterijume utvrđene stavom (7) člana 113. Ustava i članovima 46. (Prihvatljivost), 47. (Individualni zahtevi), 48. (Tačnost podneska), 49. (Rokovi) i 50. (Povraćaj u pređašnje stanje) Zakona.*

*(2) Zahtev podnet po ovom pravilu, mora jasno da naglasi koja prava i slobode su navodno povređeni i koji je konkretan akt javnog organa koji se osporava.*

1. Sud naglašava da na osnovu prakse ESLJP-a, ustavni zahtev mora da sadrži dva elementa: činjenične navode i pravne argumente koji ih potkrepljuju. Ova dva elementa su međusobno povezana jer se iznete činjenice moraju posmatrati u svetlu argumenata i obrnuto. Svi zahtevi moraju da sadrže, između ostalog, jasan pregled činjenica i navodnih povreda Ustava i EKLJP-a i relevantne argumente. Nepoštovanje ovih elemenata zahteva može dovesti do toga da Sud ne razmotri zahtev. (slučaj ESLJP-a, *Rustavi 2 Broadcasting Company LTD i drugi protiv Gruzije,* br. 16812/17, presuda od 18. jula 2019. godine, stav 244).
2. Sud ponavlja da teret izgradnje, pojašnjenja i dopune zahteva pada na podnosioce zahteva, koji imaju direktan interes da Sud efikasno tretira njihove zahteve. U slučajevima kada podnosioci zahteva ne odgovore na zahtev Suda za pojašnjenje i dopunu zahteva, Sud ove zahteve proglašava nejasnim i nepotpunim i ne razmatra navode podnosioca zahteva. (slučaj Suda *KI08/22,* podnosilac zahteva *Bajram Santuri,* odluka o odbijanju zahteva od 6. jula 2022. godine, stav 37-39; *KI134/18,* podnosilac zahteva *Bajram Santuri,* odluka o odbijanju zahteva od 16. januara 2019. godine, stav 36; *KI48 / 17,* podnositeljka zahteva Slađana Radojković Marinković, odluka o odbijanju zahteva od 14. novembra 2017. godine stavovi 20-25).
3. Sud primećuje da je u konkretnom slučaju podnosilac zahteva predao veliki broj dokumenata. Podnosilac zahteva je u obrascu zahteva napisao da ne osporava akt javnog organa, već mnoge akte javnih organa. U vezi sa vremenom donošenja osporenog javnog akta, podnosilac zahteva je napisao da su javni akti donošeni od 2000. do 2023. godine.

1. Sud ocenjuje da podnosilac zahteva nije predstavio konkretne akte javnih organa koje osporava i nije jasno sažeo činjenice slučaja. Takođe, podnosilac zahteva nije podneo navode o ustavnim povredama, niti pravne argumente koji bi ih potkrepili. Zahtev podnosioca zahteva je haotičan, ispunjen dokumentima koji nemaju logičku vezu jedni sa drugima i sličan je njegovim drugim zahtevima podnetim Sudu.
2. Sud ističe da je od podnosioca zahteva tražio da pojasni svoj zahtev, da precizira javni akt koji osporava i da precizira ustavna prava za koja navodi da su mu povređena. Podnosilac zahteva to nije učinio ni nakon zahteva suda. Iako je sudu poslao dodatne dokumente, ništa se nije promenilo u materijalnom smislu njegovog zahteva.
3. Sud konstatuje da je zahtev podnosioca zahteva nepotpun i nejasan. Shodno tome, na osnovu člana 48. Zakona i pravila 54 (2) (a) odlučuje da odbije zahtev.

**IZ TIH RAZLOGA**

Ustavni sud Kosova, u skladu sa članom 113.7 Ustava, članom 48 Zakona i pravilom 54 (2) (a) Poslovnika o radu, na sednici održanoj, dana 30. aprila 2024. godine, jednoglasno

**ODLUČUJE**

1. DA PROGLASI zahtev neprihvatljivim;
2. DA DOSTAVI ovo rešenje strankama;
3. DA OBJAVI ovo rešenje u Službenom listu, u skladu članom 20.4 Zakona;
4. Ova odluka stupa na snagu danom objavljivanja u Službenom listu, u skladu sa stavom 5 člana 20 Zakona.

**Sudija izvestilac Predsednica Ustavnog suda**

Enver Peci Gresa Caka-Nimani